C 214/24
SL
Uradni list Evropske unije
16.6.2023
sreda 18. januarja 2023
36. poudarja, da sektor videoiger, pa tudi uporabniki in starši ne bi smeli podcenjevati tveganj in posledic motenj, ki jih povzročajo igre; opozarja, da so z znanstvenimi raziskavami ugotovili, da sta puberteta in adolescenca življenjski obdobji, v katerih so ljudje bolj dovzetni za zasvojenost; poziva k nadaljnjemu sodelovanju med razvijalci, založniki, platformami videoiger in širšo skupnostjo deležnikov, vključno z nacionalnimi organi in Komisijo, da bi ublažili tveganje motenj, ki jih povzročajo igre; predlaga, da bi bilo treba izvajati več kampanj ozaveščanja, da bi bili starši in mladi igralci seznanjeni s tveganji za motnje, ki so povezane z igranjem iger, in poziva razvijalce iger, naj se izogibajo manipulativnemu oblikovanju iger, ki lahko vodi do zasvojenosti, osamitve in kibernetskega nadlegovanja;
37. ugotavlja, da ni razčlenjenih podatkov na ravni EU o povprečnem času igranja, povprečni porabi denarja v igrah, splošnih igralnih izkušnjah in s tem povezanih družbeno-psiholoških posledicah, ter poziva Komisijo, naj te podatke vsako leto zbere in o njih poroča Parlamentu;
38. opozarja, da ima igralna industrija dostop do ogromnih količin včasih občutljivih osebnih podatkov; poudarja, da mora poskrbeti, da se bodo osebni podatki obdelovali skladno s Splošno uredbo o varstvu podatkov in drugo zakonodajo EU ter da se uporabniški s podatki o vedenju ne bodo uporabljali v manipulativne in diskriminatorne namene; poziva pristojne organe, naj zagotovijo, da se bo ustrezna unijska in nacionalna zakonodaja strogo izvajala; poudarja, da pri analizi vzorcev igralcev na podlagi zbiranja podatkov ne bi smele imeti prednosti tehnike zasvajanja igralcev, pač bi se bilo treba osredotočiti na izboljšanje igralne izkušnje; spodbuja razvijalce, naj razmislijo o tem, da bi igre zasnovali po poglavjih ali s pogostim shranjevanjem točk, da bi omogočili prekinitve pozornosti in bi se lahko igralci tudi odklopili;
39. opozarja, da lahko platforme spletnih videoiger uporabljajo goljufi za krajo spletnih gesel in osebnih podatkov; poziva k izvajanju informacijskih kampanj, s katerimi bi ozaveščali o možnih tveganjih, zlasti med mladoletniki in mladimi;
40. poziva sektor videoiger, Komisijo in države članice, naj pripravijo akcijski načrt, s katerim bi na vseh ravneh sektorja spletnih videoiger zagotovili uravnoteženo zastopanost spolov; poziva sektor, naj se izogne objektiviziranju žensk ter ustvarjanju, ponavljanju ali povečevanju spolnih stereotipov; poudarja, da so tovrstne prakse prepogoste in v spletnih igrah ustvarjajo sovražno okolje za ženske in dekleta;
Zagotavljanje varnega spletnega okolja za uporabnike spletnih videoiger
41. pozdravlja sektorske pobude, kakršna je vseevropska informacija o igrah (PEGI), ki se uporablja v 38 državah; meni, da je lahko ta ocenjevalni sistem izrazito učinkovit, ker zagotavlja informacije o priporočeni starosti za igranje igre, kar staršem pomaga pri izbiri ustreznih vsebin iger za svoje otroke; poudarja, da je sistem razvrščanja le del celotnega kodeksa ravnanja PEGI, katerega splošni namen je zagotavljanje varnega okolja za igralce; pozdravlja prenovljen pristop tega sistema, ki zdaj potrošnike obvešča tudi o tem, ali igra vsebuje plačane naključne vsebine; poudarja, da prisotnost plačanih vsebin v igri, vključno s plačanimi naključnimi vsebinami, staršem ne onemogoča, da nadzirajo dostop do tovrstnih vsebin in otroku omogočijo le dostop do osnovne igre, za katero menijo, da je primerna njegovi starosti; je seznanjen, da so nekatere države sistem PEGI uvedle v zakonodajo; poziva Komisijo, naj oceni, kako se sistem PEGI izvaja v različnih vrstah iger, ki so na voljo na trgu, in kako po Uniji, in naj razišče možnosti, da bi ga uvedli v zakonodajo EU, zato da bi sistem in njegov kodeks ravnanja harmonizirali, da bi uvedli obvezno uporabo sistema za ocenjevanje primerne starosti za vse razvijalce videoiger, trgovine z aplikacijami in spletne platforme, tako da na enotnem trgu ne bi prihajalo do razdrobljenosti in da bi industriji videoiger zagotovili pravno varnost;
42. se zaveda potenciala sistema PEGI za zagotavljanje pomembnih predpogodbenih informacij potrošnikom; poudarja pa, da bi bilo treba to sektorsko pobudo dopolniti z dodatnimi ukrepi, s katerimi bi zagotovili najvišjo raven varstva potrošnikov in pomagali reševati problematiko glede zakonodaje o varstvu potrošnikov, ki nastanejo pri nakupih v igri in mehanizmih skrinj presenečenja;
43. spodbuja sektor, vključno z igralnimi platformami in izdajatelji iger, neodvisnimi strokovnjaki in bonitetnimi agencijami, naj nadaljujejo kampanje ozaveščanja o sistemu PEGI, da bo zanj vedelo več staršev, ter naj ostanejo odzivni in prilagajajo sistem ocenjevanja glede na razvoj videoiger in vsebin v teh igrah, da bi staršem še naprej lajšali odločanje;